Salmo 37
37
I gukel dad fye na sasè to
Ani satu lingag Dabid.
1 Nangyu fsamuk i nawayu gablà di dad to sasè,
na nang mingà nawayu i dee gwè i dad to mimò sasè;
2 hae, du mlal ale lana di mata salngad i bnas mlal kafag;
na mlal mati salngad di dad fule mlanas.
3 Kabay én nimòyu, too gamu smalig di Amuito Dwata na mimò fye,
du fye nun fye knèyu na landè sasè kel di gamu.
4 Én nimòyu klehewyu Amuito Dwata,
na blén di gamu dad knayè i nawayu.
5 Fagotyu i ktoyu na kdee nimòyu di Amuito Dwata;
smalig gamu di kenen na tnabengan gamu.
6 Na ku én nimòyu, fite Dwata i katluyu di kdee to;
na i kfiten i klandè salàyu salngad i kfiten kneng i duh di kaltu i duh.
7 Fanak gamu na fantahàyu i nawayu fatan i ktabeng Amuito Dwata gamu;
na nangyu fsamuk i nawayu gablà di bong gwè i dad to sasè,
na gablà di to too fulung dmohò i sasè fandaman.
8 Nang gamu flabè, tagakyu i kalbut nawayu!
Na nangyu fsamuk i nawayu du én i gamgebe gamu di sasè.
9 Ani gmangu du nun duh kadang maklang i nimò dad to sasè,
bay i dad to smalig di Amuito Dwata gfunla i banwe fakangan dale.
10 Di là mlo ani, i dad to sasè, là ale teen dini di tah tanà ani;
balù ku tooyu ale fanngabal, làyu teen.
11 Kabay dad to nun kafdanà nawala i baling mfun kadang i banwe,
na too nun klehewla na ktanak nawala di fye knèla ditù.
12 I dad to sasè galla fandam ku tan i kibòla mlayam i dad to matlu;
nkabla i beengla mdà di knang nawala dale.
13 Kabay nulé ale Dwata,
du gadean sa na là mlo malmo ale.
14 Nsò i dad to sasè i dad faisla,
na bantulla i boholla du fye fnatila i dad to landè na i dad to matlu;
15 bay di ksòla i faisla tabaling dale i mati du dale sa baling i gugtibe i faisla,
na i bohol i tabantulla baling tfò.
16 I tukay nfun i to matlu
too mabtas fa di bong knun i dee to sasè,
17 du i gal i dad to mimò sasè nwè Dwata,
bay tangalan i dad to matlu.
18 Klit i duh gadè i Amuito Dwata kagkah i dad to matlu,
na nfunla i banwe fakangan di dale kel di landè sen.
19 Na di bang i klandè, là ale madlà di ksaligla di Dwata,
du balù kel i bong kbitil nun lukas i knaanla.
20 Kabay dad to sasè mati ale;
i dad dmuen Amuito Dwata mlal mati salngad i dad bulek di bnas,
na mlal ale lana gambet i buk.
21 I dad to sasè gal mdem bay là gmagan tamlas i ndemla,
bay i to fye too mayè mlé.
22 Du dad to gumlé Dwata i kafye, dale gamfun i banwe fakang Dwata dale;
bay i dad to knangan nawa, falwaan ale di banwe én.
23 I Amuito Dwata malak i satu to di kagun na di nimoan,
na i dad to gaflehew kenen fgalan i klafàla di kdee nimòla;
24 du balù gsindul kenen laan tì gafles fugen,
du i magot kenen i Amuito Dwata.
25 Ani tatua agu nan, bay mdà fa di tingà agu kel ani,
landè fa teengu i to matlu ku tatì fbayà Dwata,
na landè fa teengu ku i dad ngaan gal mni kakaanla mdà di klandèla.
26 I satu to matlu too mayè mlé na fdem di dademen to;
na i dad ngaan mablé kafye.
27 Taman knagolyu i sasè nimò na baling gamu mimò fye,
du fye mnè gamu di banwe fakang Dwata kel di landè sen.
28 Hae, du én alò kayè Amuito Dwata i katlu,
na laan sa fbayà i dad to faglut di kenen kel di landè gusenan;
bay i bel dad to mimò sasè falmon ale.
29 Gfun i dad to matlu i banwe fakang Dwata dale,
na én i gumnèla kel di landè sen.
30 I to matlu too nun gukmamu i galan man,
na ku mukum kenen too glut i kukuman;
31 du i flalò Dwata déén di lam i nawan,
na laan nlafà.
32 I to sasè toon neye i to matlu,
du mngabal kfagun mati kenen.
33 Kabay là fbayà Amuito Dwata i to fye di falel i dad to dmuen kenen;
balù nebela kenen di kasfala là faloh Dwata ku nukumla kenen di salà.
34 Smalig gamu di Amuito Dwata di kfatanyu kenen,
na nimenyu i dad flaloan;
na toon gamu fdatah fagu di kablén gamu i banwe fakangan di gamu,
na teenyu kadang i kalmo dad to sasè.
35 Talmengu mite satu sasè to too fdatahan i kton;
salngad kenen di satu mdatah kayu sidar di banwe Lébanon.
36 Kabay di là mlo mlius agu lêman di gumnean na talaan déén,
balù tan i kibògu mngabal kenen làgu nan teen.
37 Tooyu neye i to landè salà, i to too matlu;
i to mebe ktanak nawa nun belan.
38 Kabay mahal kagkah i dad to mimò sasè du nun too falmo dale kadang,
na balù i bella falmo.
39 Én kagalwà i dad to matlu mdà di Amuito Dwata,
na kenen i guflidungla di bang i samuk.
40 Kenen i tmabeng dale na falwà dale mdà di falel i dad to sasè;
falwaan ale du kenen i gusmaligla.