15
Lingag Mosis
1 Kafnge én, mlingag Mosis na i dad bel Israél, i kdayenla Dwata i Amu. Na ani i lingagla, manla,
“Mlingag agu di Dwata i Amu,
du mdatah kenen na fagu di bong gnaganan, too kenen matu.
Du i dad kudà na i dad snakay,
tatian ale bat di lam i mahin.
2 Dwata i Amu, i gumlingaggu na gumdà i galgu.
Kenen i falwà deg di dad to dmuen deg.
Kenen i Dwatagu, taman, dnayengu kenen.
Kenen i Dwata fnangamfù dad gutambulgu, taman, dnayengu i kdatahan.
3 Dwata i Amu, too fulung di kasfati,
Dwata i Amu i dagitan.
4 I dad snakay Faraon, na i dad sundalun,
tatian bat ditù di mahin.
Na i dad mdatah ganlal Faraon
tamlimas ale di Fulè Mahin.
5 Maglimun ale i bong mngalam mahin,
na galnab di too gumngalaman, gambet i batu.
6 Amugu Dwata, i sigalam kwanan
too nun gnaganan.
Hae, du i sigalam kwanan
gmagan misan, na falmo i dad to dmuen dagu.
7 Na di kdatah i katum,
fnisanam i dad to dmuen ge.
I kaflabeam too minit gambet i lifoh,
taman, malmo ale gambet lami di lifoh.
8 Tanyufam i mahin,
na masatngà na mastifun salu tah.
Na tadag i mahin gambet i diding,
na mbaling kafag na mgal tanà di gumngalam i mahin.
9 Na fdag i dad to dmuen gami du manla,
“E, tnafikmi ale, na kanfèmi ale kadang
Na sansalelmi i dad knunla,
na i kalbong knayèmi nwè, nwèmi.
Nsòmi fais di lumàmi,
du nwèmi i kdee nfunla.”
Én i kafdag i dad to dmuen gami.
10 Kabay di alò sulê kyufam,
na maglimun ale i mahin.
Tì ale galnab gambet i tamla bat
di gumngalam i mahin.
11 E, Amugu Dwata, simto dad mule i gasngad ge?
Simto i salngad ge, i ktium too mdatah?
Simto i salngad ge, i bong knengam too gamtikeng?
Simto i salngad ge, i bong gnaganam di kimoam dad tnikeng?
12 Tatayalam sigalam kwanan,
na nlimun i mahin i dad to dmuen gami.
13 Fagu di kakdom landè kgilin, dnohoam kadang i fakangam
na nalakam i dad to tansoam mdà di falel i dad to dmuen dale.
Fagu di bong gnaganam, gmagan ge malak dale
di banwe i gumneam, i tagaam dale.
14 Linge kadang, kdee bung dad to, gablà di kafalwaam gami di banwe Idyif,
na kankal ale di klikòla.
Na too sè klikò i dad to Filistin.
15 I dad ulu, i dad to di banwe Idom, too ale likò.
Na i dad to, i too nun glal, di banwe Moab, kankal ale.
Na kadang, i dad to di banwe Kanaan, lana i klabèla mdà di klikòla.
16 Fisan ale i klikòla.
E, Amugu Dwata, di kitela i bong gnaganam,
là ale galyak, du mdà di sè klikòla,
kel di klius i dad tom,
i dad to tansoam mdà di kaglifanla.
17 Satu du kadang, Amugu Dwata, nebem ale, na fneam ale di bululam
i banwe tanalékam i gumneam,
i gumneam i too mabtas,
i gumneam ge mimò dun.
18 E, Amugu Dwata, ge i magot kadang i klamang banwe kel di landè sen.”
Ani gine lingag Mosis.
I lingag Miriam
19 I dad bel Israél tamagu di mahin di kafag tanà, di gumasatngà i mahin. Kabay di klalò i dad to Idyif, i mebe i dad snakay na i dad kudà, tasansulê Dwata i Amu i mahin, na maglimun ale.
20 Na Miriam, satu tugad Dwata, i flanek Aron na Mosis libun, tufì mlingag. Nwean i satu bung agafla dnagit tamburin, na i kdee dad dademen libun lê mwè i dale tamburin, na mlalò Miriam magaf i dad agafla én na kdeela sayew dmayen Dwata. 21 Na mlingag Miriam dale na ani i lingagan, manan,
“Mlingag ito di Dwata i Amu,
du mdatah kenen, na fagu di bong gnaganan, too kenen matu.
Hae, du i dad kudà na i dad snakay mdà di Idyif
tatian ale bat di lam i mahin.”
I banwe Marah na Ilim
22 Na di kdayenla Dwata, malak Mosis i dad bel Israél magu mdà di Fulè Mahin salu di banwe gulandè to dnagit Sur. Tlu du i klola magu déén di banwe gulandè to, na landè teenla yéél. 23 Kafnge én, kel ale di banwe Marah, bay là ale gamginum i yéélan, du too féét, taman dnagitla Marah, du gumtatek i dagitan féét. 24 Taman, nugak i dad to Mosis, na snalekla, “Na, tan sa i ninumito?”
25 Di kaklinge Mosis i ugakla, too kenen fakdo mni tabeng di Dwata i Amu, na fiten di kenen i kayu lbatù. Nwè Mosis kayu én, na batan ditù di yéél, na i yéél talaan nan féét.
Klola mnè déén, banlé ale Dwata i Amu dad flalò gablà di knèla, na tnilewan i ksaligla di kenen. 26 Na manan di dale, “Ku tooyu agu nimen, na i nimòyu too matlu di kitegu, na làyu fbayà bay nimenyu i dad flalògu gamu, làta gamu fanlayam di balù tan i tduk i taflayamgu aye i dad to Idyif. Agu sa Dwata i Amu, i fgulê gamu.”
27 Kafnge én, mdà ale na là mlo kel ale di satu banwe dnagit Ilim. Na di Ilim ani, nun sfalò lwe sfuten, na fitu falò kayu dnagit falmira. Na flo ale mnè mdadong di dad sfuten.