Salmo 89
89
I lingag dmayen Dwata mdà di kakdon na katlun
I smulat ani dunan Itan, satu to Israh
1 Amugu Dwata, lingaggu kel di landè sen i bong kakdom landè kgilin,
na là tlag i ktulengu di dad to, na ge too gsalig.
2 Gadègu i kakdom, landè kgilin kel di landè sen,
na i kagsaligam, knean i knean landè kgumanan salngad i langit.
3 Tagmanam, “Tanimògu i fakang di mgalékgu, i saliggu Dabid;
na ani fakanggu di kenen, mangu,
4 ‘Làgu faloh ku tlag i kagotam;
nun di belam nimògu harì kel di landè sen.’ ”
Én i man Dwata di harì mgalékan.
5 Amugu Dwata, dmayen kdee mnè ditù di langit i dad gamtikeng mgimoam;
mlingag dad kasaliganam dmayen i kagsaligam.
6 Amugu Dwata, simto kè di klamang langit salngad ge?
Landè dademe ditù di langit salngad ge,
7 du ge i too nafè dad kasaligan di bong kastifunla,
na ge i toola kanlikò.
8 Amugu Dwata, gumdatah i kdee di tah langit na tanà, landè gasngad i kbong ktulusam;
na too ge gsalig di kdee nimoam.
9 Balù dad malbang lwek di mahin, ge i magot dale;
ku too mgal i lwek, ge sa i fafanak dun.
10 Tafalmom Rahab, dunan i banwe Idyif, salngad di kafalmom satu lmanaf dmuen ge;
na fagu di bong kgalam tasanbalétam i dad to dmuen ge.
11 I langit, ge i mfun dun, na i tanà nfunam;
ge mimò i klamang banwe, na kdee gkah déén, ge i mimò dun.
12 Mdà di gufdu i nus timul kel di gufdu i nus sabnal, ge mimò i kdee;
mdà di bulul Tabor kel di bulul Hérmon too dnayen i kafye mgimoam.
13 Tay, too bong i gnaganam, na bong i kgalam;
too mdatah i ktulusam.
14 I katlu na kaglut i gugtadag i kagotam;
i kdee nimoam fagu di kakdom landè kgilin na fagu di kagsaligam.
15 Amugu Dwata, too nun kafye di dad to fulung dmayen ge,
i dad to mnè di kakdom;
16 tayud duh flehew ale di kafyem,
na dnayenla i katlum.
17 Magdayen gami mdà di ge, du ge gumdà i kgalmi na katumi,
mdà di kakdom fdataham gami.
18 Hae, Amugu Dwata, du ge i kamlung gami;
na ge, Dwata Landè Salà, gusmalig i gutambulmi Israél,
na ge i mlé harìmi.
I fakang Dwata di ku Harì Dabid
19 Gtalù ge di muna fa fagu di kanteen di dad tom too gsalig,
na gmanam, “Tanalékgu satu to gumlégu gal di kasfati;
tanalékgu kenen mdà di dad mdanà to du fanbalinggu kenen harì.
20 Dunan Dabid, i saliggu,
na fihokgu kenen fngalo ilè kenen i tanalékgu mbaling harì.
21 Là tlag i ktabenggu kenen,
na i kgalgu i tamgal kenen.
22 I dad to dmuen kenen, làla kenen gfisan;
i dad to sasè, là gamgatu kenen.
23 Toogu falmo dad to dmuen kenen;
dad to mnang nawa kenen, fnatigu.
24 Làgu kenen tnagak, na mnè kenen di kakdogu landè kgilin;
na matnù i kdatahan mdà di deg.
25 Fabalgu i kagotan mdà di Mahin Méditéranyu kel ditù di bong yéél Yufratis.
26 Na manan di deg, ‘Ge i Màgu na Dwatagu;
ge i guflidunggu, na ge i Falwà deg.’
27 Na nimògu kenen i sangal twege tingàgu,
i too mdatah harì di tah tanà.
28 Là mgili i kakdogu kenen kel di landè sen,
na toogu dnohò i fakanggu di kenen.
29 Nun di belan kadang nimògu harì kel di landè sen;
fkelgu i kagotan di klo i langit.
30 Kabay ku tnagak i belan dad flalògu,
na làla lalò i gmangu,
31 ku nlafàla i katedgu,
na làla nimen i dekgu,
32 fanlayamgu ale mdà di salàla,
na fatdukgu ale mdà di sasè nimòla.
33 Kabay knean là mgili i kakdogu ku Dabid,
na là fakay ku làgu dnohò i fakanggu di kenen du mdà di kagsaliggu.
34 Làgu nlafà i fakanggu,
na làgu nawì balù satu di kdee tafakanggu di kenen.
35 I fakanggu ani gafat kel di landè sen, du fakanggu fagu di katlugu,
na too glut là agu tmulen kéng di ku Dabid.
36 Too glut nun harì mdà di belan kel di landè sen,
na fkelgu i kagotan di klo i duh.
37 Salngad kagkah knè i bulen di langit, i knè kagotan kel di atuan;
teen di bulen i kagkah knè i kagotan.” Én man Dwata.
I klidù nawa mdà di kagfisan i harì
38 Kabay ani, Dwata, too sasè i kalbutam di to mgalékam harì;
taknangam kenen na taknagolam.
39 I kiboam saligam gambet landè fakangam di kenen;
salngad ku tagbatam i kyangenan di kfung.
40 Tafalbaam labat i syudadan,
na tafalmom i dad guflidungan mdà di dad mngayu.
41 Balù simto to magu mlius di banwen tmaku i dad knunan,
na nadoy kenen i dademen saldan.
42 Tafatum i dad to dmuen kenen,
na taflehewam ale.
43 Talaam nimò gban i dad tekan,
du laam kenen tnabeng di kasfati.
44 I bong kdatahan na kafyen tanweam di kenen;
na tanweam i glalan.
45 Mdà di dad kiboam kenen, tafanbalingam kenen too tua, balù ise fa bangan tua;
na toom kenen fyà.
I kafni tabeng mdà di Dwata
46 E Amugu Dwata, tan i klo tatiam fbayà i harì mgalékam? Kel di landè sen?
Na kel di kilen fa i too kinit i kalbutam kenen?
47 Amugu Dwata, fandamam i kfukal klawil i dad to.
Landè dé gukmamum dad to, du tanimoam ale, bay kdeela mlal mati na landè alì fye gaganla?
48 Simto to mto na landè kfatin?
Landè to gmadè i kiboan fye laan mati.
49 E Amugu, tanè i kakdom landè kgilin tafitem di muna,
i kakdom tafakangam di ku Dabid fagu di katlum?
50 Fandamam i saligam ani, ku tan i kadoyla deg,
na i ktayudgu i kafsasè i dad to mdà di dad sahal banwe.
51 Amugu Dwata, i harì mgalékam toola tnamfayes;
nadoyla kenen balù nè gusalun.
52 Kabay balù ani i gmangu, knean toogu dnayen Amugu Dwata kel di landè sen!
Amén.